Sarjahukuttajana tunnettu Pekka Seppänen on ollut tuttu näky oikeudessa. Ennen nyt annettua pitkää tuomiota hän on saanut vuodesta 2002 alkaen kymmeniä tuomioita muun muassa pahoinpitelyistä ja eläinsuojelurikoksista.

Pekka Seppänen

51-vuotias kontiolahtelainen

oikeuden mukaan hänen omistuksessaan tai hallinnassaan olevilla kiinteistöillä eri puolilla Pohjois-Karjalaa on kuollut yhteensä seitsemän ihmistä ja hengenvaarallisessa tilanteessa ollut kahdeksan

tuomittiin tiistaina 17.1. Pohjois-Karjalan käräjäoikeudessa 14,5 vuoden vankeuteen kahdesta taposta, kolmesta tapon yrityksestä, törkeästä kuolemantuottamuksesta, alkoholirikoksesta, parituksesta ja pahoinpitelystä

kymmeniä aiempia tuomioita muun muassa pahoinpitelyistä, ajoneuvon luovuttamisesta juopuneelle, eläinsuojelurikoksista, vammantuottamuksista

useita lähestymiskieltoja

katosi tuomion jälkeen poliisilta. Hänet saatiin kiinni lauantaina 21.1.

2002

Tuomio liikennerikkomuksesta ja pahoinpitelystä, lähestymiskielto.

2003

Tuomio pahoinpitelystä, eläinsuojelurikoksesta, oikeudenkäytössä kuultavan uhkaamisesta ja kulkuneuvon luovuttamisesta juopuneelle, lähestymiskielto.

2004

Tuomio törkeästä pahoinpitelystä sekä kulkuneuvon luovuttamisesta juopuneelle, lähestymiskielto.

2005

Tuomio pahoinpitelystä ja kulkuneuvon luovuttamisesta juopuneelle.

2006

Tuomio törkeästä pahoinpitelystä, lähestymiskielto.

2007

Alkuvuonna Seppäselle määrättiin kaksi lähestymiskieltoa. Maaliskuussa hän sai tuomion törkeästä pahoinpitelystä. Kesäkuussa tuomio tuli liikennerikkomuksesta. Elokuussa Seppänen sai taas lähestymiskiellon.

Syyskuussa Seppänen lähti kesämökillään Liperissä soutuveneellä järvelle mukanaan neljä hyvin humalaista henkilöä, kaksi miestä ja kaksi naista. Kenelläkään heistä ei ollut pelastusliivejä. Toisella naisista oli jalka kipsissä ja molempien naisten uimataito oli heikko.

Syyttäjän mukaan Seppänen kaatoi veneen noin 100 metrin päässä rannasta ja lähti yhdessä toisen miehen kanssa uimaan rantaan. Sivulliset huomasivat sattumalta veden varaan joutuneet ja auttoivat heidät maihin. Seppänen palasi auttamaan muita, kun hän huomasi, että he saivat apua sivullisilta.

Oikeudenkäyntiasiakirjoista selviää, että poliisin mukaan tunnelma rannalla oli pelastustoimien erikoinen: Seppänen oli ollut hilpeä ja muut pelastetut hysteerisiä.

Loppuvuoden aikana Seppänen sai tuomiot heitteillepanosta ja kahdesta liikennerikkomuksesta sekä yhden lähestymiskiellon.

2008

Tuomio pakottamisesta.

2009

Tuomio eläimen vartioimatta jättämisestä.

2010

Toukokuussa Seppäselle määrättiin lähestymiskielto.

Heinäkuussa Seppäsen mökkirannassa hukkui mies rantaveteen. Mies oli ollut voimakkaasti päihtynyt. Seppänen oli jo edellisenä päivänä vienyt miehen veneellä järvelle ja kaatanut veneen kahdesti, mutta paikalle osunut veneilijä oli auttanut miehen rantaan.

Mies oli aiemmin samana vuonna tehnyt poliiisille kaksi rikosilmoitusta, jotka hän oli myöhemmin perunut. Ilmoitusten mukaan Seppänen oli huumannut ja raiskannut hänet kahdesti sekä nostanut hänen pankkitililtään rahaa luvatta.

Rikosilmoituksen perumisen yhteydessä Seppänen oli toimittanut poliisille paperin (siirryt toiseen palveluun), jossa mies olisi antanut luvan yhdyntään. Tammikuun 2017 oikeudenkäynnissä oikeus piti tekstiä Seppäsen kirjoittamana.

Elokuusta alkaen Seppänen on neljän vuoden ajan myynyt Alkosta ostettua sekä Venäjältä ja Virosta hankittua viinaa yhteensä lähes 13 000 euron arvosta.

2011

Helmikuussa Seppänen sai tuomion laittomasta uhkauksesta ja kunnianloukkauksesta.

Kesäkuussa Seppänen lähti soutuveneellä kahden humalaisen miehen ja yhden naisen kanssa Viinijärven Myhkyränselälle. Kenelläkään heistä ei ollut pelastusliivejä ja toinen miehistä oli uimataidoton, mikä syyttäjän mukaan oli Seppäsen tiedossa.

Seppänen kaatoi veneen satojen metrien päässä rannasta ja lähti itse uimaan rantaan päin. Uimataidoton mies hukkui. Kaksi muuta pelastuivat sivullisten avulla.

Syys- ja lokakuussa Seppänen sai kaksi tuomiota liikennerikkomuksista.

Loppuvuodesta 2011 alkaen Seppänen toimi lähes kolmen vuoden ajan parittajana. Alkoholikaupoista Seppäselle kumppaninsa kanssa velkaantunut nainen myi seksipalveluja Seppäsen kotona ja hänen kesämökillään.

2012

Tuomio lievästä pahoinpitelystä ja virkamiehen väkivaltaisesta vastustamisesta.

2013

Tuomio vammantuottamuksesta.

2014

Heinäkuussa Seppänen lähti Polvijärvellä vesille neljän ihmisen kanssa. Ainakin yksi miehistä oli voimakkaasti päihtynyt eikä hänellä ollut pelastusliivejä.

Noin sadan metrin päässä rannasta Seppänen heitti airot veteen ja hyppäsi uimaan kohti rantaa. Päihtynyt mies ja seurueessa ollut nainen olivat myös hypänneet järveen ja lähteneet uimaan rantaa kohti. Mies hukkui polvenkorkuiseen rantaveteen.

Kesällä Seppänen sai tuomiot näpistyksestä ja törkeästä rattijuopumuksesta.

2015

Seppänen sai tuomion kahdesta näpistyksestä sekä lievästä alkoholirikoksesta. Keskusrikospoliisi ja Itä-Suomen poliisi aloittivat esitutkinnan useista samassa vesistössä tapahtuneista veneily- ja hukkumisonnettomuuksista. Poliisi vangitsi Seppäsen marraskuun puolivälissä useiden viikkojen ajaksi.

2016

Käräjäoikeus ei suostunut vapauttamaan Seppästä tutkintavankeudesta, mutta Seppänen valitti päätöksestä Itä-Suomen hovioikeuteen. Hovioikeus katsoi, ettei näyttö Seppäsen syyllisyydestä ollut riittävä ja vapautti hänet tutkintavankeudesta. Tuolloin hovioikeudelle esitetty aineisto on ollut huomattavasti suppeampi kuin myöhemmin oikeudenkäynnissä ollut laaja esitutkinta-aineisto.

Tutkintavankeuden aikana Seppänen sai tuomion ajokorttirikkomuksesta.

Toukokuussa Keskusrikospoliisi ja Itä-Suomen poliisi kertoivat tutkivansa epäillyn sarjahukuttajan tapausta. Poliisi epäili miehen hukuttaneen kolme ihmistä.

Lokakuussa Seppästä vastaan nostettiin syytteet kolmesta taposta ja viidestä tapon yrityksestä.

Marraskuussa Seppänen sai tuomion eläinsuojelurikoksesta. Samassa kuussa oikeudenkäynti häntä vastaan alkoi Pohjois-Karjalan käräjäoikeudessa. Esitutkinta-aineiston mukaan hän on väkivaltainen ja uhkaileva ja häntä pelätään. Moni todistaja halusi antaa lausuntonsa sermin takaa ja kuvaili pelkäävänsä Seppästä.

2017

Tammikuussa Seppänen sai 14,5 vuoden vankeustuomion kahdesta taposta, kolmesta tapon yrityksestä, törkeästä kuolemantuottamuksesta, alkoholirikoksesta, parituksesta ja pahoinpitelystä. Tuomio koskee vuosien 2007, 2010, 2011 ja 2014 tapahtumia. Seppäsen asianajaja arvioi, että tuomiosta valitetaan.

Oikeudenkäynnin aikana Seppäsen vangitsemista ei vaadittu ja hän sai vastata syytteisiin vapaalta jalalta. Uudelle vangitsemiselle olisi tarvittu uusi peruste.

Tuomio annettiin tiistaina 17. tammikuuta kansliatuomiona, eli päätös julkaistiin kirjallisena. Kun poliisi lähti hakemaan Seppästä vankilaan, häntä ei tavoitettu kotoaan. Hänet etsintäkuulutettiin ja poliisi pyysi vihjeitä hänen olinpaikastaan. Seppänen jäi lopulta kiinni lauantaina 21. tammikuuta.

Päivitetty 21.1. klo 19.20: Lisätty tieto Seppäsen kiinniotosta.

Lähteet: Pohjois-Karjalan käräjäoikeus ja Itä-Suomen hovioikeus